Valta kuuluu kansalle

Valta kuuluu kansalle r.p., lyhyemmin VKK on suomalainen kansalliskonservatiivinen puolue. Puolue on perustettu vuonna 2021. Sen puheenjohtajana toimii entinen kansanedustaja Ano Turtiainen, joka oli puolueen ainoa kansanedustaja. VKK putosi eduskunnasta vuoden 2023 vaaleissa.

VKK on perussuomalaisista irtaantunut puolue. Puolue syntyi, kun kansanedustaja Turtiainen oli erotettu perussuomalaisten eduskuntaryhmästä George Floydia pilkanneen Twitter-viestin vuoksi ja hän muodosti oman eduskuntaryhmänsä nimeltä Eduskuntaryhmä Ano Turtiainen. Puoluetoiminta käynnistyi tämän eduskuntaryhmän ja yhden istuvan kansanedustajan ympärille. Turtiainen perusti uuden puolueen politiikan koronatoimien vastustamiselle ja nimesi vallitsevan politiikan koronahuijaukseksi.

Valta kuuluu kansalle suhtautuu kielteisesti Euroopan unioniin ja yhteisvaluutta euroon. Puolue vastustaa Suomen Nato-jäsenyyttä, ja se on profiloitunut Venäjä-mieliseksi Venäjän Ukrainaa vastaan aloittaman hyökkäyssodan aikana. Puolueen kannattajien keskuudessa ilmastonmuutosta pidetään ilmastohuijauksena.

Historia 

VKK:n perusti perussuomalaisista erotettu kansanedustaja Ano Turtiainen kesäkuussa 2021, ja se merkittiin puoluerekisteriin syyskuussa 2021. Yhdistys keräsi puolueeksi rekisteröimiseen vaaditut 5 000 kannattajakorttia yhden vuorokauden aikana, elokuussa 2021.

Puolueohjelma luetettiin ennen sen hyväksymistä ja julkaisemista useilla taustahenkilöillä, joista yksi oli tavarataloyrittäjä Juha Kärkkäinen. Puheenjohtajistoon nousivat Ilkka Tiainen, Jarno Vähäkainu ja Suvi Ahonen.

Joulukuussa 2021 perussuomalaisiin kuulunut kansalaisaktivisti Ossi Tiihonen haki VKK:n jäseneksi erottuaan perussuomalaisista. Tiihonen oli ollut perussuomalaisten puheenjohtajavaalissa vuonna 2021 ehdokkaana, mutta oli hävinnyt Riikka Purralle. Marraskuussa 2021 perussuomalaiset oli evännyt Tiihoselta aluevaaliehdokkuuden perussuomalaisten listalla vedoten Tiihosen kielteiseen koronarokotekantaan.

VKK asetti 204 ehdokasta aluevaaleissa 2022. Se sai 1,3 prosenttia äänistä ja kymmenen aluevaltuustopaikkaa. Ainakin kaksi aluevaltuutettua on sittemmin eronnut VKK:sta vaalikauden aikana. Tiihonen puolestaan erosi VKK:sta ja perusti Vapauden liiton.

Kesäkuussa 2022 VKK sai huomiota, kun sen puheenjohtajistoon kuuluva Jarno Vähäkainu kuvasi vihreiden kansanedustajaa Iiris Suomelaa eduskunnan kahvilassa. Eduskunnan puhemies Matti Vanhanen antoi Vähäkainulle porttikiellon Eduskuntataloon.

Syyskuun alussa 2022 Turtiaista työkseen avustanut James Hirvisaari jäi eläkkeelle ja Turtiaisen eduskunta-avustajaksi nousi Teppana Euro.

6. helmikuuta 2023 puoluekokouksen ympärillä 1. varapuheenjohtaja Ilkka Tiainen, 2. varapuheenjohtaja Jarno Vähäkainu ja 3. varapuheenjohtaja ja entinen puoluesihteeri Suvi Ahonen jättivät puolueen. Uudeksi puoluesihteeriksi nousi Marko Hiltunen, joka valittiin myös taloudenhoitajaksi. Hiltusen puoluetausta on vasemmistoliitossa, jonka ehdokaslistalta hänet valittiin Vaalan kunnanvaltuuston jäseneksi vuosien 2017 ja 2021 kuntavaaleissa.

Eduskuntavaaleissa 2023 VKK sai 8469 ääntä (0,27 %). Ano Turtiaista ei valittu uudelleen eduskuntaan. Puolueen ehdokkaana oli myös Venäjä-mielinen Johan Bäckman.

Ylimääräisessä puoluekokouksessa puolueen jäsenistö yksimielisesti hyväksyi puolueen nimenmuutoksen, uudeksi nimeksi tuli Valta kuuluu kristukselle.

Politiikka 
Aluksi VKK profiloitui koronatoimien vastaisena liikkeenä. Sillä oli herätyskristillinen tyyli, ja puoluejohtaja Turtiainen puhui lopun ajoista. VKK vastustaa Suomen Nato-jäsenyyttä, ja puoluetta on mediassa kutsuttu Venäjä-myötäilyn harjoittajaksi.

VKK kuvailee itseään keskusta-oikeistolaiseksi ja suoraa demokratiaa ajavaksi puolueeksi. Puolueen korostamia arvoja ovat sananvapaus, omistamisen vapaus, yhtäläinen ihmisarvo, henkilökohtainen koskemattomuus, aito demokratia, avoimuus, rehellisyys, reiluus ja hyväntahtoisuus. VKK korostaa kristinuskon roolia länsimaisten yhteiskuntien syntymisessä ja arvopohjassa. Poliittisesti puolue on korostanut konservatismia ja rohkeaa uudistamista. Vasemmistoliiton äänenkannattaja Kansan Uutiset puolestaan kuvaa puoluetta selvän äärioikeistolaiseksi, kun taas Keskipohjanmaan mukaan puolueen ulostuloja ”voi nimittää radikaaliksi” ja samanlaiseksi kuin ”äärioikeistolla ja jyrkän linjan oikeistopopulisteilla”.

VKK:n tavoitteisiin kuuluu suoran demokratian lisäämisen lisäksi parlamentarismin uudistaminen siten, että jokainen eduskuntapuolue kuuluisi hallitukseen kannatuksensa mukaisessa suhteessa, eikä olisi olemassa oppositiota. VKK ajaa myös tasaveromallia sekä yritysten arvonlisäveron verottoman alarajan nostoa 60 000 euroon.

Puolue on jyrkän maahanmuuttovastainen. Esimerkiksi Jyväskylän puheenjohtajat ovat Kansallismielisten liittouman entisiä vaikuttajia ja ainakin toinen heistä kuului Soldiers of Odinin ydinhahmoihin. VKK:n puolueohjelma puhuu Väestönvaihto-salaliittoteoriasta ja vastustaa ”yhteiskuntarauhaa uhkaavaa ohjelmallista väestönvaihtoa”. Uskomus salaliittoteorioihin on puolueen kannattajien keskuudessa yleistä.

Helsingin Sanomien mukaan puolue on Venäjä-myönteinen, mikä on ”täysin poikkeuksellista 2020-luvun Suomen poliittisella kartalla, ja ylipäätään harvinaista sitten 1970-luvun kiihkeimpien taistolaisvuosien”. Useat puolueen johtohahmot kuten Turtiainen ja Hirvisaari ovat tehneet Venäjä- ja Putin-myönteisiä lausuntoja.

Ano Turtiainen ja puoluesihteeri Marko Hiltunen uskovat vuoden 2023 eduskuntavaaleissa tapahtuneen vaalivilppiä. Heidän omien laskujensa mukaan vaaleissa olisi kadonnut yli 150 000 ääntä. Turtiainen uskoo Yhdysvaltain avaruushallinto Nasan laskeneen vaalien tuloksen. Turtiainen on YouTube-videoillaan esittänyt näkemyksiä, joissa hän haaveilee Venäjän miehittävän osan Suomesta, mikä Turtiaisen mielestä mahdollistaisi VKK:n paluun eduskuntaan.

Eduskuntaryhmä

Jäsenet ja kannattajat 
Äänioikeuden omaavia varsinaisia jäseniä puolueella on rajattu joukko, keväällä 2023 heitä oli kahdeksan.
Tammikuun alussa 2022 puolueella oli 27 paikallisosastoa ja puolueen mukaan äänioikeutta vailla olevia kannatusjäseniä oli yli 3 000. Ano Turtiaisen mukaan kannattajista merkittävä osa tulee perussuomalaisista ja kristillisdemokraateista, mutta suurimmalla osalla ei ole aiemmin ollut puoluekantaa. Turtiaisen mukaan tukijäsenistä noin 70 prosenttia on naisia. Mukana on paljon koronarokotekriittistä ja naisvaltaista terveydenhuollon alan väkeä.

Lähteet

Aiheesta muualla 
VKK:n verkkosivusto
YLE: Selvitimme, millainen on Valta kuuluu kansalle -puolue, joka nappasi kymmenen aluevaltuustopaikkaa – politiikan tutkijat ja edustajat itse kertovat
YLE: Ano Turtiaisen VKK-puolueessa kuohuu: varapuheenjohtajat ja puoluesihteeri jättivät paikkansa

Suomen rekisteröidyt puolueet
Perussuomalaisista irrottautuneet puolueet